Hof sê nee vir UV se appèl oor taalbeleidHoofgebou op die Bloemfontein-kampus van die Universiteit van die Vrystaat. Foto: Evert Kleynhans (RooistoelTV) via UV Facebook Volgens die hofuitspraak is dit nie in die belang van geregtigheid dat die appèl in hierdie stadium deur dié hof aangehoor word nie. Die UV het hom tot die konstitusionele hof gewend nadat die Bloemfonteinse hooggeregshof in Julie vanjaar beslis het dat die universiteit se raad en senaat se besluit op ŉ taalbeleid wat Afrikaans as primêre onderrigmedium uitfaseer, tersyde gestel word. Die UV-bestuur het gepoog om direk tot die konstitusionele hof teen dié uitspraak te appelleer. Die burgerregte-organisasie AfriForum en die vakbond Solidariteit het die konstitusionele hof se uitspraak verwelkom. Volgens Johan Kruger, adjunkbestuurshoof van Solidariteit, sal die UV hom nou tot die hoogste hof van appèl moet wend. “Die saak is van geweldige groot belang wat taalregte betref en dit is dus belangrik dat dit op alle vlakke in die laer howe geargumenteer word,” het Kruger gesê. Alana Bailey, adjunk- uitvoerende hoof van AfriForum, het bevestig dat die organisasies se regspan gereed is vir die appèlsaak. “Tog is dit tragies dat UV se bestuur hardnekkig voortgaan met die saak, ten spyte van die hof se duidelike beslissing dat die nuwe taalbeleid diskriminerend is en studente van toegang tot studie by die instelling gaan weerhou,” het sy gesê. Sy het die uitspraak beskryf as die derde oorwinning vir AfriForum en Solidariteit in die stryd teen die bestuur se keuse vir ŉ ongrondwetlike taalbeleid. “Solidariteit en AfriForum doen ŉ dringende beroep op alle voornemende Afrikaanse studente aan die UV om in hul aansoeke duidelik te meld dat hulle in Afrikaans wil studeer. Die universiteit moet van die behoefte aan Afrikaanse onderrig kennis neem en studente kan met dié keuse bewys hoe sterk hulle oor hul reg op moedertaalonderrig voel,” het Bailey gesê.